Bratislava 22. augusta (TASR) – Po nástupe trénera Jozefa Valoviča a poradcu pre A-tím Dušana Galisa do funkcií sa herný prejav a výsledky futbalistov Slovana Bratislava, ako aj ich prístup k povinnostiam, radikálne zlepšili. Ďalším čiastkovým úspechom zohratej dvojice, ktorá spolu na lavičke Slovana získala uznanie a vavríny ešte v časoch federálnej ligy, bolo štvrté nepretržité víťazstvo "belasých" v rozbiehajúcej sa corgoňligovej sezóne.
Po prehru si v stredajšom dohrávanom súboji 2. kola najvyššej domácej súťaže prišiel na ľudoprázdne Pasienky líder zo Senice. Záhoráci po nechytateľnej gólovej hlavičke českého útočníka Pavla Fořta podľahli 0:1 a ak by malo byť učinené futbalovej spravodlivosti, mohli aj vyšším rozdielom. Náplasťou pre Seničanov je aspoň fakt, že si pred Slovanom pri rovnosti 13 bodov udržali o skóre vedúcu pozíciu v tabuľke. "Pred zápasom som tvrdil, že ak premeníme čisté šance, vysoko vyhráme. Mali sme tri či štyri vyložené šance, nastrelili sme brvno, súper mal azda len jednu dobrú príležitosť. Myslím si, že sme pokojne mohli vyhrať 3:0 či 4:1. V druhom polčase sme kontrolovali vývoj zápasu a naše víťazstvo považujem za zaslúžené," povedal Valovič, ktorý prevzal kormidlo Slovana po dvoch na seba nadväzujúcich udalostiach z konca júla – vypadnutí z 2. predkola Ligy majstrov s bulharským Ludogorcom Razgrad a ligovej prehre 2:4 v Trenčíne, po ktorej si definitívne "zbalil kufre" Samuel Slovák. "Pred dva a pol týždňami sme mali na konte jediný bod a boli sme na 10. mieste. Teraz sme spolu so Senicou s 13 bodmi na prvom, respektíve druhom mieste tabuľky, takže sme spokojní," dodal Valovič, ktorého čaká najbližšia úloha pripraviť mužstvo na sobotňajší prestížny zápas v Žiline.
Po incidente s delobuchom v nedeľňajšom zápase s Ružomberkom sa duel so Senicou na základe predbežného opatrenia DK SFZ hral bez divákov. Slovan kvôli tomu prišiel o podporu možno piatich-šiestich tisícok fanúšikov, tí zasa o kvalitné futbalové predstavenie. "Kebyže sú tu diváci, stretnutie by malo väčší náboj. Je to škoda, lebo pre každé domáce mužstvo, nech je to Senica, Trnava alebo Slovan, je divák prinajmenšom dvanástym hráčom. Ťažké je motivovať hráčov, keď sa hrá bez ľudí. V minulosti na Spartu Praha či Slaviu chodilo 30.000 ľudí a vždy sme mužstvo pripravili tak, aby odohralo kvalitný zápas. Teraz si na Slovan každý chodí ako turista na výlet s tým, že ide vyhrať zápas. To sa musí zmeniť, súper musí pocítiť silu Slovana a uvedomiť si, kde prišiel. Som ale rád, že v posledných štyroch zápasoch hráči zmenili prístup, vidieť u nich nasadenie a bojovnosť, avšak hodnotiť našu prácu bude lepšie po desiatom zápase. Musíme tvrdo pracovať a neuspokojiť sa, lebo stále máme na čom pracovať, či už na prechodovej fáze alebo 'zavretí' zápasu. Vidíme, že niektorí hráči majú veľké rezervy a čaká nás veľa roboty. Na druhej strane nás teší, že sa chytili mladíci Mészáros a Niňaj, druhý menovaný na poste stopéra rastie a treba ho pochváliť. V dlhodobo dobrej forme hrá Halenár a pridáva sa k nemu Žofčák, dnes podal dobrý výkon Kladrubský. Víťazstvo 1:0 nad Senicou je cenné. Nechcem nikoho uraziť, ale z posledných štyroch zápasov, ktoré sme odohrali, bol ten so Senicou najťažší," zložil Valovič kompliment tímu úradujúceho vicemajstra.
Seničania v minulej sezóne prehrali so Slovanom všetky tri vzájomné zápasy. História sa v novom ročníku zopakovala: "Je to paradox, že sme so Slovanom prehrali a už štvrtýkrát rozdielom gólu. Dúfam, že keď príde Slovan k nám, otočí sa to," uviedol senický kormidelník Eduard Pagáč a pridal hodnotenie zápasu zo svojho pohľadu. "Analyzujeme, sledujeme súpera, ale rozhoduje sa na ihrisku. Vedeli sme, že Slovan vyhral v Košiciach 1:0 po góle zo štandardky, napriek tomu sme z identickej situácie inkasovali. Možno sme mali rešpekt, možno má Slovan vyzretejšie mužstvo ako je naše." Mužstvo Senice dosiahlo v tejto sezóne na domácom trávniku štyri plné bodové zásahy. Na premiérový trojbodový z vonku stále čaká, po deľbe bodov s Myjavou prišla prehra na Slovane. Pritom Senica počas vydarenej minulej sezóny pravidelne nosila body z ihrísk súperov: "Pripisujem to aj kvalite súperov, s ktorými sme hrali. S Myjavou to bol derby zápas, teraz ďalší ťažký na Slovane. Ale je pravda, že ak chceme hrať hore, musíme nosiť body aj z vonka. Na tom budeme pracovať," uzavrel Pagáč.